**Smjernice za projekte udruga koji se provode u odgojno-obrazovnim ustanovama**

1. Projekti koji se žele verificirati za provođenje u odgojno-obrazovnim ustanovama trebaju biti u skladu s temeljnim dokumentima odgoja i obrazovanja.

1. Projekt je potrebno napisati koristeći se suvremenom stručnom terminologijom te u skladu s načelima hrvatskoga standardnog jezika.

1. Važno je jasno definirati odgojno-obrazovne ciljeve projekta koji trebaju biti povezani sa sadržajima temeljnog odgoja i obrazovanja te svakodnevnog života ustanove.

1. U detaljnom opisu projekta važno je navesti kako i zašto je došlo do suradnje s određenom ustanovom te tko su u njoj odgovorne osobe za provedbu projekta.

1. Nužno je, zajedno sa stručnom službom ustanove, izraditi plan provedbe projekta te usporediti sadržaje i aktivnosti projekta s nastavnim programima te kurikulumom ustanove (npr. izbornim i fakultativnim predmetima).

1. Potrebno je navesti postoji li korelacija s određenim odgojno-obrazovnim sadržajima, odnosno hoće li sadržaji projekta pridonijeti obogaćivanju odgojno-obrazovnih sadržaja i kurikuluma ustanove te na koji način.

1. Predviđa se opis očekivanih doprinosa projekta i postupaka kojima se omogućuje razvoj temeljnih kompetencija za cjeloživotno obrazovanje, a to su sljedeće:

* komunikacija na materinskom jeziku,
* komunikacija na stranim jezicima,
* matematička kompetencija i osnovne kompetencije u prirodoslovlju i tehnologiji,
* digitalna kompetencija,
* učiti kako učiti,
* socijalna i građanska kompetencija,
* inicijativnost i poduzetnost,
* kulturna svijest i izražavanje.

Uputno je opisati ukoliko određeni sadržaji koreliraju s programom Zdravstvenog odgoja ili Građanskog odgoja i obrazovanja.

1. Potrebno je opisati način na koji se utvrdilo postojanje problema i došlo do procjene na temelju koje se projekt treba provesti upravo u određenoj ustanovi.

1. Uputno je izraditi akcijski plan djelovanja, implementacije sadržaja projekta te opisati vrednovanje. Potrebno je opisati postupke vrednovanja projekta: kako će se vrednovati i tko će sudjelovati u praćenju i vrednovanju. Vrednovanje je nužno zbog daljnjeg unapređivanja kvalitete projekta.

1. Za svaku aktivnost treba navesti tko su korisnici, koji su sadržaji, cilj(evi), oblici i metode rada, ishodi učenja te nositelji aktivnosti i suradnici (ima li osoba temeljne kompetencije za rad s djecom i/ili mladima).

1. Valja utemeljiti i vremensko trajanje projekta te vrednovanje rezultata.

1. Potrebno je opisati inicijative projekta kako bi se ustanovilo na koji način odgovaraju na identificirane potrebe i probleme. Prilagodljiv pristup pritom će lakše pratiti potrebe djece, učenika, ustanove i lokalnoga konteksta.

1. Očekuje se i opis metoda, postupaka i sadržaja kojima se u projektu zastupa holistički pristup odgoju i obrazovanju, usmjeren na dijete i učenika.

1. Kvalitetno odgojno-obrazovno djelovanje podrazumijeva suradnju s roditeljima i skrbnicima, a imajući istaknuto na umu potrebno je definirati na koji će se način projektom uključiti roditelji u ostvarivanje ciljeva projekta. Također, treba navesti oblike suradnje prema definiranim ciljevima te tko će realizirati iste.

1. Ako je projektom predviđeno provođenje istraživanja, uputno je priložiti nacrt istraživanja. Istraživanje treba provesti u skladu s načelima Etičkog kodeksa istraživanja s djecom (Vijeće za djecu Vlade Republike Hrvatske, 2003) uz prethodnu suglasnost ravnatelja škole, roditelja djece/učenika i samih učenika. Roditelje/skrbnike treba informirati o istraživanju/provođenju ankete, potrebno je dobiti pristanak roditelja za sudjelovanje djeteta. Istraživanjem prikupljene podatke treba rabiti isključivo za potrebe projekta. Bilo bi korisno dostaviti suglasnost sudionika istraživanja kako bi bi informacije na temelju kojih roditelji daju suglasnost o anketiranju djece bile transparentne. Važno je navesti tko će provoditi istraživanje. Anketni upitnik ili sadržaje pitanja koja bi se provodila intervjuiranjem ispitanika (djece/učenika) potrebno je priložiti kako bi se moglo dati stručno mišljenje u odnosu na iste.

1. Ako je projektom predviđeno usavršavanje odgojno-obrazovnih radnika, potrebno je konkretno navesti sve načine i planirane oblike stručnog usavršavanja.

1. U ostvarivanju projekta u ustanovi potrebna je stalna suradnja i dogovor s odgajateljima/učiteljima/nastavnicima i stručnom službom ustanove koji se mogu postići redovitim raspravama o povezanosti odgojno-obrazovnih sadržaja iz različitih odgojnoobrazovnih područja, razmjenom mišljenja o metodama, sredstvima poučavanja i mogućnosti organizacije aktivnosti projekta.

1. U prilogu je potrebno priložiti materijale koji će se koristiti u odgojno-obrazovnom radu s djecom i učenicima, diplome voditelja, anketne upitnike, letke i druge priloge koji daju uvid u kvalitetu projekta. Na kraju je poželjno navesti popis literature ili autore istraživanja na temelju kojih je osmišljen projekt.